
Narva Linnavalitsus võtab vastu protokollilise otsuse:

1. Taotleda Narva Linnavolikogult otsuse vastuvõtmist vastavalt lisatud Narva Linnavolikogu otsuse eelnõule. 

2. Volitada Narva abilinnapea Natalja Šibalova’t antud küsimust Narva Linnavolikogu istungil ette kandma.

Narvas Linnuse tn 2  asuva kinnistu omandamine Narva linnale


1. ASJAOLUD JA MENETLUSE KÄIK

Võttes aluseks maareformi seaduse § 28 lõike 1 punkt 4 ja lõike 2 võttis Narva Linnavolikogu 08.09.2011. a vastu otsuse nr 125 „Linnuse tn 2 maaüksuse munitsipaalomandisse taotlemine ja sihtotstarbe määramine“, mille alusel Narva Linnavalitsus taotles 06.10.2011. a kirjaga nr 1.14/3369 munitsipaalomandisse Linnuse tn 2 maaüksust pindalaga 4400 m2, sihtotstarve sotsiaalmaa-ühiskondlike ehitiste maa 90% ja ärimaa 10%.  
Linnuse tn 2 maaüksuse munitsipaalomandisse taotlemise otsust põhjendati Joaoru puhkeala arendamisega, seejuures lähtuti järgmistest varasemalt vastuvõetud dokumentidest: Narva Linnavolikogu 26.09.2007 määrusega nr 36 kinnitatud linna arengukava 2008-2021, Narva Linnavolikogu 28.11.2001 määrusega nr 92/49 kehtestatud linna üldplaneering, Narva Linnavolikogu 21.06.2011 otsusega nr 110 kehtestatud Joaoru ja selle lähiala detailplaneering. 

Narva Linnavolikogu 08.09.2011. a otsuse nr 125 „Linnuse tn 2 maaüksuse munitsipaalomandisse taotlemine ja sihtotstarbe määramine“ täitmise käigus selgus, et äritegevuse korraldamise eesmärgil ei ole maa tasuta munitsipaalomandisse andmise menetlus maareformi seaduse § 28 alusel kooskõlas kehtivate õigusaktidega. 

Kohaliku omavalitsuse korralduse seaduse § 6 järgi ei ole nimetatud tegevust seadusega kohalikule omavalitsusele ülesandeks pandud ning seetõttu ei ole omavalitsusüksusele äriotstarbelise maa tasuta munitsipaalomandisse andmine maareformi seaduse § 28 alusel põhjendatud. KOKS § 6 lõike 1 kohaselt on omavalitsusüksuse ülesandeks korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätmehooldust, ruumilist planeerimist, valla- või linnasisest ühistransporti ning valla teede ja linnatänavate korrashoidu, juhul kui need ülesanded ei ole seadusega antud kellegi teise täita. Antud seaduse § 6 lõike 2 kohaselt on omavalitsusüksuse ülesanne korraldada antud vallas või linnas koolieelsete lasteasutuste, põhikoolide, gümnaasiumide ja huvikoolide, raamatukogude, rahvamajade, muuseumide, spordibaaside, turva- ja hooldekodude, tervishoiuasutuste ning teiste kohalike asutuste ülalpidamist, juhul kui need on omavalitsusüksuse omanduses. Sama seaduse § 6 lõike 3 kohaselt otsustab ja korraldab omavalitsusüksus neid kohaliku elu küsimusi, mis on talle pandud teiste seadustega ning neid kohaliku elu küsimusi, mis ei ole seadusega antud kellegi teisele otsustada ja korraldada.

Lähtudes Narva Linnavolikogu 21.06.2011 otsusega nr 110 kehtestatud Joaoru ja selle lähiala detailplaneeringust määrati Linnuse tn 2 maaüksuse maakasutuse sihtotstarbeks 90% ühiskondlike ehitiste maa ja 10% ärimaa.  Kehtestatud detailplaneering näeb ette ehitada Linnuse tn 2 (pos 10) maaüksusele rannahoone, milles saavad käesolevaks ajaks kinnitatud ehitusprojekti kohaselt olema administratiivsed-, tehnilised-, majandus-, lao- ja olmeruumid, ärimaa osas kohvik, abiruumid, sporditarvete kauplus ja terrass. Kavandatud on, et Joaoru kompleksi operatiivtegevuse kulud kaetakse osaliselt äriteenuste arvelt (ruumide rent, abiruumide kasutamine), vahendite puudujääk kaetakse Linnavara- ja Majandusameti eelarve kaudu.  

Kehtivatest seadustest lähtuvalt ei saa Narva linn taotleda ärimaad munitsipaalomandisse maareformi seaduse § 28 lõike 2 alusel, sest äritegevuse korraldamine ei ole kohaliku omavalitsusüksuse ülesanne. Kuna Linnuse tn 2 krunti on vaja linna arengu projekti elluviimiseks kooskõlas kehtestatud detailplaneeringuga ja olemasolevas ehitusprojektis kavandatud sihtotstarbega, võib linn taotleda esmalt rannahoone ehituseks planeeritud ühiskondlike ehitiste maa ja ärimaa sihtotstarbelise krundi jätmist riigi omandisse ja seejärel riigivaraseaduse § 33 alusel selle tasuta või alla hariliku väärtuse võõrandamist kohalikule omavalitsusele varana, mis on kohaliku omavalitsuse üksusele vajalik tema seadusest tulenevate ülesannete täitmiseks või ettevõtluskeskkonna arendamiseks.

Ülaltoodust lähtudes tunnistati Narva Linnavolikogu 08.09.2011. a otsus nr 125 „Linnuse tn 2 maaüksuse munitsipaalomandisse taotlemine ja sihtotstarbe määramine“ Narva Linnavolikogu 01.12.2011. a otsusega nr 145 kehtetuks ja pärast Linnuse tn 2 maaüksuse riigi omandisse jätmiseks vajalike toimingute tegemist taotles Narva linn 02.03.2012 Keskkonnaministeeriumilt riigivaraseaduse § 33 lõike 1 punkti 1 alusel Linnuse tn 2 (katastritunnus 51101:007:0126, pindala 4398 m2, sihtotstarve ühiskondlike ehitiste maa 90% ja ärimaa 10%) maaüksuse tasuta üleandmist Narva linnale.

Maaamet vastas 06.02.2013 kirjas, et Rahandusministeerium ei kooskõlastanud Linnuse tn 2 kinnisasja otsustuskorras tasuta võõrandamise eelnõu, kuna leiab, et kohviku ja spordipoe rajamiseks kavandatud ärimaa tasuta võõrandamine ei ole põhjendatud. Rahandusministeerium teeb ettepaneku kinnisasja võõrandamiseks Narva linnale 7 200,00 euro eest, mis on 10% võõrandatava kinnisasja harilikust väärtusest.

Küsimust arutati Narva Linnavalitsuse linnavarakomisjoni koosolekul 20.02.2013 (protokoll nr 2), kus otsustati: 
1. Nõustuda Rahandusministeeriumi ettepanekuga Narvas aadressil Linnuse tn 2 asuva kinnisasja (katastritunnus 51101:007:0126, pindala 4398 m2, sihtotstarve ühiskondlike ehitiste maa 90% ja ärimaa 10%) võõrandamiseks Narva linnale 7 200,00 euro eest.
2. Linnavara- ja Majandusametil esitada antud küsimus Narva Linnavalitsuse istungile protokollilise otsuse vastuvõtmiseks.


2. ÕIGUSLIKUD ALUSED
Riigivaraseaduse (edaspidi RVS) § 29 punkti 2 kohaselt võib riigivara võõrandada, kui vara on vajalik RVS § 33 lõike 1 punktides 1-4 nimetatud isikutele avalike ülesannete täitmiseks või punktides 5-7 nimetatud juhtudel. Vastavalt RVS § 33 lõike 1 punktile 1 võib riigivara tasuta või alla hariliku väärtuse võõrandada, kui vara on vajalik kohaliku omavalitsuse üksusele tema seadusest tulenevate ülesannete täitmiseks (alt 1) või ettevõtluskeskkonna arendamiseks (alt 2). Keskkonnaministeeriumi valitsemisel oleva kinnisvara otsustuskorras võõrandamise taotluse esitamise kord on sätestatud keskkonnaministri 28.04.2010.a. määrusega nr 14 „Keskkonna-ministeeriumi valitsemisel oleva kinnisvara kasutamiseks andmise ja võõrandamise kord“.
Narva linna kui riigivara omandaja huvi riigivara alla hariliku väärtuse omandamise vastu seisneb omavalitsusüksuse seadusest tulenevate ülesannete täitmises. Narva linn vajab riigi omandis olevat kinnisasja Narva linna arengukavas, üldplaneeringus ja Joaoru ja selle lähiala detailplaneeringus ette nähtud ülesannete tulemuslikuks täitmiseks ning struktuuritoetuse arvelt rahastatava investeeringuprojekti edukaks lõpuleviimiseks.
Narva Linnavolikogu 21.06.2005.a. määruse nr 20/57 „Linnavara eeskiri” (edaspidi Linnavara eeskiri) punkti 32 alusel omandatakse linnavara tulenevalt linna elanike huvidest. Linnavara eeskirja punktide 33.1 ja 33.4 kohaselt on linnavara omandamise viisideks vara ostmine ning riigivara ja riigimaa munitsipaalomandisse võtmine. Linnavara eeskirja punktist 34.2 tulenevalt otsustab tasu eest linnavara omandamise, kinnisvara ja vallasvara suhtes, mille maksumus ületab 6 400 eurot, kuid ei ületa 64 000 eurot krooni – linnavalitsus. 
Antud juhul tuleb aga riigivara omandamine otsustada Narva Linnavolikogu otsusega, sest riigivara otsustuskorras võõrandamise taotlusega võetakse omavalitsusüksusele linnaeelarves ettenägematuid rahalisi kohustusi. Kohaliku omavalitsuse finantsjuhtimise seaduse (edaspidi KOFS) § 28 lõike 2 järgi võivad valla- ja linnavalitsus, kohaliku omavalitsuse üksuse ameti-asutus ning ametiasutuse hallatav asutus teha tehinguid ainult eelarves kinnitatud väljaminekute summa piires. Eelarves ettenägemata väljaminekute tegemine nõuab igakordselt volikogu luba. 

3. OTSUS
3.1. Omandada Narva linnale omavalitsusüksuse seadusest tulenevate ülesannete täitmiseks Eesti Vabariigi omandis ja Keskkonnaministeeriumi valitsemisel olev Narvas Linnuse tn 2 asuv kinnistu (katastritunnus 51101:007:0126, pindala 4398 m2, sihtotstarve ühiskondlike ehitiste maa 90% ja ärimaa 10%) 7 200,00 euro eest.
3.2. Volitada linnapead Tarmo Tammiste’t teostama käesoleva otsuse punktis 3.1 nimetatud riigivara omandamiseks vajalikke toiminguid ja tegema tehinguid, sh allkirjastama Narva linna nimel taotlus riigivara otsustuskorras võõrandamiseks ning sõlmima riigivara müügi- ja asjaõigusleping. 
3.3. Narva Linnavalitsusel näha ette 2013. aasta lisaeelarve eelnõus käesoleva otsuse punktis 3.1 nimetatud riigivara omandamiseks vajalikud rahalised vahendid summas 7 200 eurot.

4. RAKENDUSSÄTTED
4.1. Narva Linnavolikogu kantseleil teha otsus teatavaks asjaosalistele.
4.2. Otsus jõustub seadusega sätestatud korras.
4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.




Aleksandr Jefimov

